Arthur Ransome

**Arthur Michell Ransome CBE** (18 Genver 1884 – 3 Metheven 1967) o jornalyas hag awthor sowsnek.  Meur a vri ew rag skrifa’n kevres a levrow rag flghes ‘Swallows and Amazons’, settyes en Pow an Lydnow ha Norfolk.
Ev a skrifas ewedh a-dro dhe Russi, kens, dres, ha woja domhwelyansow 1917. Ev a wrug rei kedhlow a-dro dhe hembrenkjsi an Domhwelyans dhe’n Servis Kedhlow Kevrinek. En kettermyn, gogrysys veu ev a vos aspyas Sovyetek gen MI5.

## Bewnans a-varr
Y das o  Cyril Ransome (1851–1897) ha’y vabm Edith Ransome (née Baker Boulton) (1862–1944). Arthur o an kottha a bajar flogh: thera dwy hwor dhe ev, Cecily ha Joyce, ha broder Geoffrey ledhys en Kensa Bresek an Bes en 1918. Joyce a wrug dhemedhi e’n teylu Lupton, diwysyansoryon ha politegoryon. 
Genys veu Ransome en Leeds. Y das Cyril o professor istori en Kolji Konteth Evrek (Universita Leeds lebmyn). An teylu a wre vysytya Nibthwaite en Pow an Lydnow en venowgh. Y das a verwis kens y dermyn en 1897, ha hebm a’n tochyas der vaner vras.  Adhyskys veu ev en Windermere ha woja hedna en Skol Rugby. Kas o ganjo an skolyow drefen y wolok voghes ha fowt sleyneth athletek. Ev a studhyas kemyk en Kolji Konteth Evrek.

## Resegva skrifa
Woja bledhen en Kolji Konteth Evrek, ev a hepkoras y adhysk, ha mos dhe Loundres rag bos skrifer. Ev a oberas avel skoodhyer sodhva en kowethyans dyllo.  Y lever posek kensa o ‘Bohemia in London’ (1907).
Ransome a dhemedhis Ivy Constance Walker en 1909 hag thera udn vergh dhe anjei, Tabitha. Nag o demedhyans lowen. Y wrek a venja ev dhe spena moy a dermyn genji ha’ga mergh en le skrifa.  Anjei a dhidhemedhis en 1924.
Ransome a dhallathas skrifa bewskrifow. Dyllys veu lever a-dro dhe Edgar Allan Poe en 1910 hag onan aral a-dro dhe Oscar Wilde en 1912. An sekond lever a gawsyas ev dhe vos e’n breuslys awos kas kabel gen Arlodh Alfred Douglas. Ev a waynyas an kas, bes an kas o tednva veur war ev tredhek mis. Woja hedna charjys veu y dhyller gen kabmdreylyans, ha fia dhe’n fo.

## Jornalyas tramor
En 1913 Ransome a aras y wrek gensa ha’y vergh ha mos dhe Russi rag studhya y wonisogeth. En 1915 Ransome a dhellos ‘The Elixir of Life’ (dyllys gen Methuen, Loundres), y udnik novel rag tus gowldevys. An nessa bledhen dyllys veu ‘Old Peter's Russian Tales’, kuntel a henhwedhlow dhort Russi.
Woja dalla Kensa Bresel an Bes en 1914 ev a dheuth jornalyas tramor ‘The Daily News’. Thera ev owth ajon niver a hembrynkyji Bolshevik, ow komprehendya Vladimir Lenin, Leon Trotsky ha Karl Radek. Ev a vetyas an venyn neb a via y sekond gwrek, Evgenia Petrovna Shelepina. Hi a veu skrifenyades brivedh Trotsky e’n termyn na. 
En mis Hedra 1919, Ransome a dhug messaj posek ynter Estoni ha Russi ow kweres kres ynter an dhiw wlas. Ransome hag Evgenia eth dhe driga y’n pedncita, Reval (Tallinn) woja hebma. Ev a skrifas lever a-dro dhe dherevel lester-gwari, ‘Racundra’s First Cruise’. Woja an didhemedhyans, ev a dhemedhis Evgenia, hag anjei a dheuth dhe Bow an Sowson lebma hwrug ev oberi avel jornalyas dhe The Guardian.

## Kevres Swallows and Amazons
Erbydn 1929, Ransome hag Evgenia a wre triga en Pow an Lydnow drefen ev dhe ervira skrifa levrow flehes. Meur-gerys o an lever kensa, ‘Swallows and Amazons’, settyess yn Pow Lynnyn, etho ev a skrifas nebes erel e’n keth kevres ynter 1929 ha 1947.

## Mernans
Ransome a verwis en klavji en Manchester en 1967. Enkledhys ew ev ha’y wrek, Evgenia, en korflan eglos St Paul, Rusland, en Pow Lydnow. 

## Pewasow
Ransome a waynyas an Medal Carnegie kensa dhort an Kowethas Lyverva rag y lever 'Pigeon Post'. Ev a gawas CBE en 1953.  Dew universita, Durham ha Leeds, a ros doktouriethow onourek dhe ev. Treulyes ew y levrow dhe lies yeth, hag ema kowethasow gwerthveurheans en lies gwlas ewedh. Henwys ew planetik 6440 Ransome dh’y enora.

## Oberyow
*The Souls of the Streets and other Little Papers (1904)
*The Child's Book of the Seasons (1906)
*Pond and Stream (1906)
*The Things in our Garden (1906)
*Bohemia in London (1907)
*The Book of Friendship (1909)
*A History of Story-telling (1909)
*Edgar Allan Poe (1910)
*The Book of Love (1911)
*The Hoofmarks of the Faun (1911)
*Oscar Wilde, a Critical Study (1912)
*Portraits and Speculations (1913)
*The Elixir of Life (1915)
*Old Peter's Russian Tales (1916)
*A Letter to America (1918)
*Six Weeks in Russia (1919)
*Aladdin and his Wonderful Lamp in rhyme (1920)
*The Crisis in Russia (1921)
*The Soldier and Death (1922)
*Racundra's First Cruise (1923)
*The Chinese Puzzle(1927)
*Rod and Line (1929)
*Mainly about Fishing (1959)

"Dyllys woja y vernans"
*The Autobiography of Arthur Ransome (1976) (golegys gen Rupert Hart-Davis)
*The War of the Birds and Beasts and other Russian tales (1984) (golegys gen Hugh Brogan)
*Arthur Ransome's Long-lost Study of Robert Louis Stevenson (2011) (golegys gen Kirsty Nichol Findlay)

"Kevres Swallows and Amazons"
*Swallows and Amazons (dyllys 1930)
*Swallowdale (1931)
*Peter Duck (1932)
*Winter Holiday (1933)
*Coot Club (1934)
*Pigeon Post (1936)
*We Didn't Mean To Go To Sea (1937)
*Secret Water (1939)
*The Big Six (1940)
*Missee Lee (1941)
*The Picts and the Martyrs: Or Not Welcome At All (1943)
*Great Northern? (1947)
*Coots in the North (gerys heb y gollenwel)